b'\n_START_ARTICLE_\nBesedotvorje\n_START_PARAGRAPH_\nBesedotvorje je tvorjenje in sestava besed ter nauk o tem. Tvorjenke nastajajo po tvorbenem postopku, pri katerem izhajamo iz podstave (del besede, na osnovi katere tvorimo novo tvorjenko) in ji dodajamo obrazila. Besedotvorje nas u\xc4\x8di, kako ustvarjamo besede oziroma kako tvorjenkam dolo\xc4\x8damo podstavo in obrazila.\n_START_SECTION_\nBesedotvorni postopek\n_START_PARAGRAPH_\nPo Topori\xc5\xa1i\xc4\x8du besedotvorni postopek vsebuje 6 korakov:_NEWLINE_1. Izbor besedne zveze s pomenom prihodnje tvorjenke. Taka besedna zveza se imenuje govorna podstava._NEWLINE_2. Izbor tvorbenega obrazila. S tem se opredeli tudi tvorbena vrsta (za zgled: pri izpeljanki se izbere desno obrazilo)._NEWLINE_3. Izlu\xc5\xa1\xc4\x8denje podstave tvorjenke iz govorne podstave. Ta korak se opredeli \xc5\xbee z izbiro obrazila (za zgled: \xc4\x8de izberemo levo obrazilo, to pomeni, da bo \xc5\xa1lo za sestavljanko in da bo treba izbrati eno samo besedo govorne podstave za nadaljnje tvorjenje)._NEWLINE_4. Odvzem slovni\xc4\x8dnih lastnosti dolo\xc4\x8denim izbranim sestavinam (odvisno od izbranega obrazila)._NEWLINE_5. Razporeditev sestavin po vodilu enakomerne zaporednosti._NEWLINE_6. Strnitev razporejenih sestavin, po potrebi premene glasovja in dolo\xc4\x8ditev naglasa.\n_START_SECTION_\nBesedotvorne vrste\n_START_PARAGRAPH_\nBesedotvorne vrste so \xc5\xa1tiri: izpeljava, zlaganje, sestavljanje in sklapljanje. Ustrezne tvorjenke, ki jih vedno delamo iz besednih zvez, imenujemo: izpeljanke, prekrivanke,zlo\xc5\xbeenke, sestavljenke, sklopi.\n_START_SECTION_\nIzpeljava\n_START_PARAGRAPH_\nPri izpeljavi eno sestavino dvodelne besednozvezne podstave zamenjamo s priponskim obrazilom ustreznega pomena (podstava + pripona).\n_START_SECTION_\nZgled:\n_START_PARAGRAPH_\ndr\xc3\xa1gi s\xc3\xadn \xe2\x86\x92 s\xc3\xadnko_NEWLINE_Besedotvorni postopek:_NEWLINE_1. dr\xc3\xa1gi s\xc3\xadn_NEWLINE_2. -ko_NEWLINE_3. s\xc3\xadn_NEWLINE_4. sin-_NEWLINE_5. sin- + -ko_NEWLINE_6. s\xc3\xadnko\n_START_SECTION_\nZlaganje\n_START_PARAGRAPH_\nPri zlaganju dve ali ve\xc4\x8d sestavin besednozvezne podstave povezujemo z medponskim obrazilom (del podstave + medpona + del podstave).\n_START_SECTION_\nZgled:\n_START_PARAGRAPH_\nBesedotvorni postopek:_NEWLINE_1. zdravn\xc3\xadk z\xc3\xb3b_NEWLINE_2. -o-_NEWLINE_3. zdravn\xc3\xadk z\xc3\xb3b_NEWLINE_4. z\xc3\xb3b_NEWLINE_5. z\xc3\xb3b + -o- + zdravn\xc3\xadk_NEWLINE_6. z\xc3\xb3bozdravn\xc3\xadk\n_START_SECTION_\nSestavljanje\n_START_PARAGRAPH_\nPri sestavljanju eno sestavino besednozvezne podstave zamenjamo s predponskim obrazilom (predpona + podstava).\n_START_SECTION_\nZgled:\n_START_PARAGRAPH_\nBesedotvorni postopek:_NEWLINE_1. prv\xc3\xb4tna m\xc3\xa1ti_NEWLINE_2. pra-_NEWLINE_3. m\xc3\xa1ti_NEWLINE_4. -m\xc3\xa1ti_NEWLINE_5. pr\xc3\xa1- + -m\xc3\xa1ti_NEWLINE_6. pr\xc3\xa1m\xc3\xa1ti\n_START_SECTION_\nSklapljanje\n_START_PARAGRAPH_\nPri sklapljanju sestavine besednozvezne podstave zdru\xc5\xbeujemo. Pri t.i. kraticah najprej besede podstave ustrezno krnimo (podstave brez obrazil). Naglas kake podstave se lahko izgubi ali pa se druga\xc4\x8de spremeni (za zgled: pri m\xc3\xb4ji d\xc3\xba\xc5\xa1i \xe2\x86\x92 prmejd\xc3\xba\xc5\xa1).\n_START_SECTION_\nZgled:\n_START_PARAGRAPH_\nVe\xc4\x8ddelne podstave enostavno sklopimo v novo besedo, za zgled: sev\xc3\xa9, o\xc4\x8den\xc3\xa0\xc5\xa1.'